CELEX: 32014D0161
Language: lv
Date: 2014-03-11 00:00:00
Title: Padomes Lēmums 2014/161/ES ( 2014. gada 11. marts ), ar ko groza Lēmumu 2009/831/EK attiecībā uz tā piemērošanas termiņu

25.3.2014   
            
            
               LV
            
            
               Eiropas Savienības Oficiālais Vēstnesis
            
            
               L 89/1
            
         
      PADOMES LĒMUMS 2014/161/ES
   (2014. gada 11. marts),
   ar ko groza Lēmumu 2009/831/EK attiecībā uz tā piemērošanas termiņu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 349. pantu,
   ņemot vērā Eiropas Komisijas priekšlikumu,
   pēc leģislatīvā akta projekta nosūtīšanas valstu parlamentiem,
   ņemot vērā Eiropas Parlamenta atzinumu (1),
   saskaņā ar īpašu likumdošanas procedūru,
   tā kā:
   
               (1)
            
            
               Ar Padomes Lēmumu 2009/831/EK (2) Portugālei atļāva līdz 2013. gada 31. decembrim piemērot samazinātu akcīzes nodokļa likmi vietējā ražojuma un patēriņa rumam un liķieriem Madeirā kā tālākajā reģionā un vietējā ražojuma un patēriņa liķieriem un degvīnam Azoru salās kā tālākajā reģionā. Ar minētā lēmuma 2. pantu minēto izņēmumu attiecināja tikai uz konkrētiem produktiem. Saskaņā ar minēto lēmumu Portugāle varēja piemērot minētajiem produktiem akcīzes nodokļa likmi, kas ir zemāka par pilno likmi spirtam, kura noteikta Padomes Direktīvas 92/84/EEK (3) 3. pantā, un zemāka par minimālo akcīzes nodokļa likmi spirtam, kas noteikta ar Direktīvu 92/84/EEK, bet ne vairāk kā par 75 % zemāka nekā parastais valsts akcīzes nodoklis spirtam.
            
         
               (2)
            
            
               Samazinātas akcīzes nodokļa likmes piemērošana ievieš diferencētus nodokļus, kas ir izdevīgi dažu produktu vietējai ražošanai. Tas ir valsts atbalsts, kam vajadzīgs Komisijas apstiprinājums.
            
         
               (3)
            
            
               Komisija ir apstiprinājusi, ka būtu jāatļauj samazināt akcīzes nodokļa likmi arī turpmāk, lai kompensētu nelabvēlīgos konkurences apstākļus, ar kuriem destilētu alkoholisko dzērienu ražotāji Madeirā un Azoru salās saskaras tādu lielāku ražošanas un tirgvedības izmaksu dēļ, ko rada specifiska strukturālā, sociālā un ekonomiskā situācija šajos divos tālākajos reģionos, ko pastiprina to īpašās grūtības, kas minētas Līguma par Eiropas Savienības darbību (LESD) 349. pantā, un ar ko jau iepriekš pamatoja Lēmumā 2009/831/EK noteikto izņēmumu.
            
         
               (4)
            
            
               Tā kā šī specifiskā strukturālā, sociālā un ekonomiskā situācija minētajos tālākajos reģionos joprojām saglabājas, ir nepieciešams pagarināt Lēmuma 2009/831/EK piemērošanas termiņu.
            
         
               (5)
            
            
               Komisija 2013. gada 28. jūnijā pieņēma Reģionālā atbalsta pamatnostādnes 2014.–2020. gadam, kurās izklāstīts, kā dalībvalstis var piešķirt atbalstu uzņēmumiem, lai atbalstītu attīstību mazāk attīstītos reģionos Eiropā no 2014. līdz 2020. gadam. Minētās pamatnostādnes, kas stāsies spēkā 2014. gada 1. jūlijā, ir daļa no plašākas stratēģijas valsts atbalsta kontroles modernizācijai, kas paredzēta izaugsmes sekmēšanai vienotajā tirgū, veicinot efektīvākus atbalsta pasākumus un Komisijai koncentrējot izpildes panākšanu lietās, kurām ir vislielākā ietekme uz konkurenci.
            
         
               (6)
            
            
               Lēmums 2009/831/EK bija piemērojams līdz 2013. gada 31. decembrim. Tādēļ ir pamatoti uz sešiem mēnešiem pagarināt Lēmuma 2009/831/EK piemērošanas termiņu, lai tā beigu termiņš sakristu ar dienu, kad stājas spēkā Reģionālā atbalsta pamatnostādnes 2014.–2020. gadam.
            
         
               (7)
            
            
               Taču būtu jānodrošina, ka Portugāle var bez pārtraukuma piemērot attiecīgos atvieglojumus no dienas, kad zaudē spēku attiecīgā atļauja, kas piešķirta ar Lēmumu 2009/831/EK. Tādēļ jaunā prasītā atļauja būtu jāpiešķir no 2014. gada 1. janvāra.
            
         
               (8)
            
            
               Tādēļ būtu attiecīgi jāgroza Lēmums 2009/831/EK,
            
         IR PIEŅĒMUSI ŠO LĒMUMU.
   1. pants
   Lēmuma 2009/831/EK 5. pantā datumu “2013. gada 31. decembrim” aizstāj ar datumu “2014. gada 30. jūnijam”.
   2. pants
   Šis lēmums stājas spēkā tā pieņemšanas dienā.
   To piemēro no 2014. gada 1. janvāra.
   3. pants
   Šis lēmums ir adresēts Portugāles Republikai.
   
      Briselē, 2014. gada 11. martā
      
         
            Padomes vārdā –
         
            priekšsēdētājs
         
         G. STOURNARAS
         
      
   
   
      (1)  Eiropas Parlamenta 2014. gada 26. februāra atzinums.
   
      (2)  Padomes Lēmums 2009/831/EK (2009. gada 10. novembris), ar ko Portugālei atļauj piemērot samazinātu akcīzes nodokļa likmi vietējā ražojuma un patēriņa rumam un liķieriem Madeiras autonomajā apgabalā un vietējā ražojuma un patēriņa liķieriem un degvīniem Azoru salu autonomajā apgabalā (OV L 297, 13.11.2009., 9. lpp.).
   
      (3)  Padomes Direktīva 92/84/EEK (1992. gada 19. oktobris) par spirta un alkoholisko dzērienu akcīzes nodokļa likmju saskaņošanu (OV L 316, 31.10.1992., 29. lpp.).